ועדת הכספים, כנסת 24, פרוטוקול מספר 208, 2022-01-24 13:00

אלכס קושניר: אנחנו עוברים לסעיף הבא בסדר היום.

אלכס קושניר: ביוזמתו של חבר הכנסת מרגי אנחנו רוצים לדון בנושא: חשש לאיבוד שליטה לטובת גורמים עסקיים בחברת כלל ביטוח.

אלכס קושניר: חבר הכנסת מרגי, בבקשה.

יעקב מרגי: התפרסמה כתבה, ותסלחו לי שאני לא זוכר באיזה עיתון, על כך שאלפרד אקירוב, על כך שקבוצת אקירוב נדל"ן הגישה בקשה לרכוש אחוזים נוספים בחברת כלל ביטוח מעבר לאחוזים בהם היא מחזיקה היום.

יעקב מרגי: לפי מה שאני יודע היא כבר היום נמצאת על קצה גבול ההיתר שלה.

יעקב מרגי: בשנת 2013, בהיותי שר בממשלה וחבר ועדת שרים לענייני חקיקה, חוקקנו את חוק הריכוזיות שבו הוטלה מגבלה על גופים לפעול גם כגוף פיננסי וגם כגוף ריאלי.

יעקב מרגי: ניסיון שליטה ורכישה בחברה שמנהלת את כספי הפנסיות והחוסכים זה דבר שצריך להדליק נורה אדומה וצריך לקיים דיון ולבדוק את זה לעומק.

יעקב מרגי: לצערי הרב, הרגולטורים שאמורים להתעסק בזה היו בשנים האחרונות קצת רדומים והיה לי חשש ששוב תהיה הנפקה.

יעקב מרגי: זה שהוא הביע את רצונו לרכוש כדי להגדיל את אחוז השליטה שלו ובעצם להפוך להיות בעל שליטה, זה גם נוגד את חוק הריכוזיות וגם יש חשש גדול לשימוש בכספי החוסכים.

יעקב מרגי: הממונה על שוק ההון, שאמור להסתכל על האינטרסים של האזרח הקטן, הוא בניגוד עניינים, כי יש לו אינטרס עליון לשמור על יציבותם של הגופים הפיננסים שהם החמצן של המדינה לצד הבנקים, אפילו עברו את הבנקים.

יעקב מרגי: האינטרס שלו זה יציבות שוק ההון, לא כספי החוסכים.

יעקב מרגי: אני חושב שזה נכון גם לגבי המפקח על הבנקים.

יעקב מרגי: אנחנו המחוקקים צריכים לחשוב על הקמת רגולטורים שהאינטרס שלהם יהיה האזרח הקטן, החוסך, מי שבערוב ימיו רוצה להישען על המשענת הכלכלית הזאת.

יעקב מרגי: צעד כזה של רכישה של אקירוב עלול לסכן את כספי החוסכים.

יעקב מרגי: זה גם העברת מסר לגופים אחרים ולחברות אחרות, לחברות פנסיה אחרות.

אלכס קושניר: הבקשה הזאת של אלפרד אקירוב לרכישת מניות נוספות בכלל ביטוח בהחלט מעלה סימני שאלה, לכן זה טוב שאתה, אדוני, הרמת דגל אדום בנושא הזה ואני שמח שאנחנו מקיימים כאן דיון.

אלכס קושניר: אנחנו יודעים שיש איזו שהיא רכישה צולבת של מניות בין שתי הקבוצות, קבוצת אלרוב וקבוצת כלל ביטוח שבהחלט מעוררת הרבה מאוד שאלות גם בנוגע לחוק הריכוזיות וגם לגבי היכולת שלנו לוודא שכספי החוסכים באמת מוגנים.

אלכס קושניר: אני מאוד אשמח אם ממונה רשות שוק ההון, ד"ר משה ברקת, יתייחס לסוגיה הזאת.

אלכס קושניר: משה ברקת, בבקשה.

משה ברקת: שמעתי איזו שהיא אמירה לגבי רגולטורים שדואגים לציבור.

משה ברקת: אני חושב שהוכחנו את עצמנו על פני שנים - לא רק אני כממונה, גם הממונים שלפניי - שאנחנו עובדים לטובת הציבור.

יעקב מרגי: לא דיברתי אישית, דיברתי על עצם התפקיד.

נעמה לזימי: אני מברכת על הדיון הזה.

נעמה לזימי: ניסיתי ליזום אותו בעבר אבל הנשיאות לא אישרה לי, אז תודה רבה שיזמת את הדיון הזה.

נעמה לזימי: חבר הכנסת יעקב מרגי נוגע בסוגיות הנכונות והחשובות, אני מעריכה את זה מאוד.

נעמה לזימי: המצב שבו הפנסיות של כולנו מנוהלות בשוק הפרטי והופכות לסחר מכר בין טייקונים, הוא מצב מאוד לא אידיאלי, ואמרתי את זה לא פעם בוועדה הזאת.

נעמה לזימי: אפילו תחת המצב הקיים וההיגיון של השוק החופשי לתת לאדם כמו אלפרד אקירוב, שאנחנו יודעים את ההיסטוריה שלו, שליטה בכל כך הרבה כסף - זו קטסטרופה.

נעמה לזימי: מדובר על מהלך שסותר באופן מובהק את ההיגיון של חוק הריכוזיות שברור שלא נעשה בתום לב.

נעמה לזימי: העובדה שרשות שוק ההון בכלל שוקלת לאפשר את זה, היא מופרכת בעיני.

נעמה לזימי: לא רק שהיא שוקלת, היא גם מאשרת את זה.

נעמה לזימי: חשוב להבהיר שלנו כמחוקקים יש אחריות אמיתית על כספי הפנסיה של כולנו.

נעמה לזימי: אי אפשר להרשות מצב שכל כך הרבה כסף ציבורי ישרת אינטרסים של טייקון פרטי בניגוד מוחלט לכל אמות המוסר, הצדק וההיגיון שקבע המחוקק ומקובלות בעולם.

נעמה לזימי: אני מצפה ממשרד האוצר להתערב עכשיו כדי לחסום את המהלך זה.

נעמה לזימי: אני מרגישה קצת חסרת אונים בתוך דיון שהוא דיון אווירה, ללא שיניים, שחשוב שהוא יתנהל, חשוב שהוא יקרה.

נעמה לזימי: מבחינתי זו חציית כל גבול, זאת הפרת אמון של האוצר ושל רשות שוק ההון כלפינו.

אלכס קושניר: לא שמעתי שרשות שוק ההון מאשרת את זה.

נעמה לזימי: בוא נראה.

נעמה לזימי: אם יש היום בשורה אני אצהל.

אלכס קושניר: אני יודע שבודקים את זה.

יעקב מרגי: אמרתי את הכל בהסתייגות.

משה ברקת: יש פה רגולטור מקצועי שבוחן את טובת המשק ואת טובת הצרכנים בראש וראשונה.

משה ברקת: זאת לא הפעם הראשונה שאני בא לוועדת הכספים.

משה ברקת: כשאני בא, אני בא עם אחריות מאוד גדולה לתפקיד הזה, והאחריות שלי היא קודם כל כלפי הציבור כולו.

משה ברקת: יש תהליכים מקצועיים שצריכים להיעשות.

משה ברקת: אני לא עובד משמועות ומטעמים כאלה או אחרים כלפי אדם כזה או אחר.

משה ברקת: יש לנו כללים מאוד ברורים שנקבעו לא מאתמול בנוגע לגבי מי מאשרים, מי לא מאשרים, מה הכללים לאישור.

משה ברקת: אנחנו בוחנים את כל הדברים האלה.

משה ברקת: יש פה הרבה מאוד היבטים מאוד מורכבים, זה לא תהליך קצר בדרך כלל.

משה ברקת: אנחנו מקבלים אינפורמציה מכל הגופים, מכל הרגולטורים, מכל האנשים הרלוונטיים.

משה ברקת: רק אחרי שאנחנו מסתכלים על כל הדברים אנחנו מחליטים.

משה ברקת: בעניין הזה גם חוק הריכוזיות נשקל, גם היבטים רחבים יותר של החוק, גם המינוף של האדם, גם היכולת שלו מבחינת חוסן פיננסי לעמוד ברכישה, וכך הלאה.

משה ברקת: אני חושב שהתפקיד הזה ניתן בידי רגולטורים מקצועיים והעניין הזה לא יוצא נשכר כשמתערבים בתהליך הזה לכיוון כזה או אחר לפני שהוא מסתיים.

משה ברקת: כאשר נסיים את תפקידנו ונגיד מה אנחנו אומרים יהיה מקום להגיב.

יעקב מרגי: אז בוא נשבית את הכנסת עד שתסיימו.

נעמה לזימי: אנחנו מעלים פה טענות על הריכוזיות של המהלך הזה.

נעמה לזימי: אתה לא משיב על זה, אתה משיב על טיבו של הליך.

יעקב מרגי: הוא מלין על כך שבכלל התערבנו לו.

נעמה לזימי: כן, איך בכלל שאלנו, למה אנחנו לא סטטיים פה להרים ולהוריד את היד.

אלכס קושניר: זה לא מה שהוא אמר.

משה ברקת: זה לגמרי לא מה שאמרתי.

משה ברקת: אני לא בא משום אג'נדה, אני בא מהמקום המקצועי.

יעקב מרגי: אמרת שאנחנו מתערבים לך.

משה ברקת: יש חשיבות לכך שרגולטור מקצועי יעשה את עבודתו.

משה ברקת: אני בא לכנסת, אני לא אחד כזה שבורח.

משה ברקת: אני בא ומופיע כדי לשמוע את הדברים ולהשמיע לכם את העמדות שלי.

משה ברקת: אנחנו נעשה את הבדיקה המקצועית שלנו לא לפי הטיה כזאת או אחרת.

משה ברקת: כמובן שהכנסת וגורמים אחרים יכולים לבקר את עבודתנו, ואני גם אשמח לשמוע מחברי הכנסת שיש להם דעה בעניין הזה, אבל אנחנו בסופו של דבר נשקול את כל העניינים.

אלכס קושניר: אפשר קצת יותר פרטים על הבדיקה שאתם מתכוונים לעשות או עושים?

אלכס קושניר: איפה אתם עומדים?

ברוך לוברט: אנחנו, לצערנו, לא יכולים לתת פרטים.

ברוך לוברט: בפני הממונה על שוק ההון עומדת בקשת היתר שליטה בחברת כלל.

ברוך לוברט: בהתאם להוראות החוק אנחנו מנועים מלהתייחס לפרטים ספציפיים או לגורמים ספציפיים.

אלכס קושניר: איזה שיקולים אתם שוקלים?

ברוך לוברט: הבקשה נבחנת בהתאם להוראות החוק הקיים ומדיניות השליטה בגופים המוסדיים שמפורסמת באתר שלנו, ואנחנו יכולים לפרוס את המדיניות שלנו בפניכם.

ברוך לוברט: זאת מדיניות שמפורסמת, כולם מכירים אותה.

ברוך לוברט: החוק היום לא אוסר על שליטה בגוף מוסדי.

ברוך לוברט: זה החוק שנחקק פה בכנסת.

ברוך לוברט: אתם יכולים לשנות אותו, זאת הסמכות שלכם.

יעקב מרגי: חוק הריכוזיות לא מונע ממנו - -?

ברוך לוברט: הממונה לא יכול לקבוע שגוף מוסדי יישאר ללא שולט.

ברוך לוברט: ברגע שמגיעה פנייה בפני הממונה על שוק ההון, פנייה כשרה על פי הוראות החוק שנקבעו כאן, כשהתוצאה שלה יכולה להיות שליטה בגוף מוסדי, הממונה חייב לפי הוראות החוק לבחון את ההתאמה שלה.

יעקב מרגי: לא ביקשנו שגוף מוסדי יישאר ללא בעל שליטה, ביקשנו לפקח על כך שגוף מוסדי לא יוחזק על ידי בעל שליטה בקבוצות אחרות שהן לא פיננסים.

יעקב מרגי: זאת כוונת המחוקק שחוקק.

יעקב מרגי: במסר סמוי אתה כאילו מטיח בנו שביקשנו להשאיר את כלל ללא בעלי שליטה.

ברוך לוברט: לא.

יעקב מרגי: ככה הובן מדבריך.

יעקב מרגי: זה כמו שהבנתי שהוא נפגע מזה שבכלל אנחנו דנים בזה.

יעקב מרגי: בשלב הבא של השאלות אני אבדוק גם מי לוחץ על הממונה על שוק ההון לאשר את הרכישה הזאת.

אלכס קושניר: למה אתה חושב שמישהו לוחץ עליו?

אלכס קושניר: הוא בסך הכל עושה בדיקה.

יעקב מרגי: מאחד שהוא תורם סדרתי לקבוצה גדולה של מפלגות יש חשש.

יעקב מרגי: אני לוביסט של הציבור, אני חייב לחשוד.

אלכס קושניר: יעקב, אנחנו כאן באותו מקום.

יעקב מרגי: יש כאלה שנפגעים מזה שאנחנו חוששים.

יעקב מרגי: הלוואי ואני אצא מהדיון הזה רגוע.

ברוך לוברט: גם אנחנו לוביסטים של הציבור.

ברוך לוברט: הוראות החוק שנקבעו כאן לאחרונה קובעות שהחובה שלנו היא לשמור על טובת העמיתים.

ברוך לוברט: החובה על ענייני העמיתים והמבוטחים, על ענייני הציבור קודמת ליציבות של הגופים שאנחנו מפקחים עליהם, לכן לא נכון לומר שמה שמעניין אותנו זה יציבות הגופים.

ברוך לוברט: ההיפך – מה שמעניין אותנו זה טובת העמיתים, טובת המבוטחים.

יעקב מרגי: המנדט שניתן לכם בחוק מסנדל אתכם כך שהאינטרס של יציבות הגופים האלה הוא מעל האינטרס של האזרח החוסך.

ברוך לוברט: לשיטתנו, ובהתאם לחוק שנקבע כאן, גם יציבות הגופים המוסדיים הוא לא אינטרס שעומד בפני עצמו, הוא אינטרס שבא בסופו של דבר להגן על העמיתים והמבוטחים.

ברוך לוברט: בשביל מה אנחנו נאבקים על היציבות של הגופים?

ברוך לוברט: אם לא תהיה יציבות לגופים, האינטרס של העמיתים המבוטחים ייפגע.

ברוך לוברט: החוק קובע שלפני שאנחנו מגיעים ובודקים את היציבות שאנחנו מפקחים עליה, דבר ראשון שאנחנו צריכים לדאוג זה לטובת העמיתים ושמירה על ענייניהם.

ברוך לוברט: זה בראש וראשונה מה שאנחנו שמים לנגד עינינו, בלי קשר לבקשה ספציפית שנמצאת אצלנו וכרגע נבחנת.

ברוך לוברט: אנחנו באים לפה כדי לשמוע אתכם, לשמוע את העמדות שלכם, וכמובן לעשות את התפקיד שלנו שקבעתם בחוק, שאתם חוקקתם.

יעקב מרגי: אם מר אקירוב היה מתעסק בפיננסים בלבד, אני האחרון שהייתי מעלה את ההצעה.

יעקב מרגי: הוא לא מתעסק רק בפיננסים, לכן החשש שלנו גובר.

יעקב מרגי: לא הרגשנו שאצל הרגולטורים בתחום הכספים בשנים האחרונות, אם זה הממונה על שוק התחרות, אם זה המפקח על הבנקים, אם זה הממונה על שוק ההון, האינטרס שלנו גבר על טובתם של הגופים המוסדיים.

יעקב מרגי: החשש שלי בא משם.

יעקב מרגי: הלוואי ואני אצא מהדיון הזה עם תחושה שעוררתי מהומה על לא מהומה.

אלכס קושניר: חוק הריכוזיות, עד כמה שאני מבין, קובע בצורה מפורשת שאסור שתהיה בעלות משותפת של גוף פיננסי וגוף ריאלי משמעותי.

אלכס קושניר: אני מבין שאתם בוחנים את הסוגיה הזאת.

אלכס קושניר: אם כן, איפה זה עומד?

ברוך לוברט: אנחנו כרגע במהלך של בחינה.

ברוך לוברט: גם את הוראות חוק הריכוזיות אנחנו בוחנים.

ברוך לוברט: לפני שסיימנו את הבחינה אני לא רוצה לתת פה שום אמירות, שום הצהרות.

אלכס קושניר: מתי?

אלכס קושניר: יש לכם הערכה, משהו?

טל הפלינג: הבדיקות שאנחנו עושים, כמו גם במקרים קודמים שהגישו לנו בקשות, הן מעמיקות ככל הנדרש.

טל הפלינג: כמו שציין הממונה, אנחנו פונים לסבב מלא ככל הניתן של כלל הרגולטורים והגורמים המוסמכים שיכולים למסור לנו דברים שעשויים להשליך על תפיסה שלנו של אדם כזה או אחר – גם על החוסן הפיננסי, גם על היושר והיושרה.

טל הפלינג: הם לא מונחים שהם יום יומיים ושגורים, הם מונחים שיש בתוכם קריטריונים סדורים, בחינה סדורה לגמרי של מה שנדרש לבחון.

טל הפלינג: אנחנו נעמיק ככל הנדרש כדי לוודא שלא יתפספס משהו בדרך.

נעמה לזימי: אתם אומרים פה כל מיני מילים ריקות, כל מיני משפטים בומבסטיים.

נעמה לזימי: לא הבנתי.

נעמה לזימי: הרשות לניירות ערך, שמתנגדת – איך אתם רואים את זה?

טל הפלינג: היתר שניתן או לא ניתן חייב לעמוד בכל דרישות הדין.

טל הפלינג: לא יכול להיות מצב שאנחנו נפעל בניגוד להוראות הדין.

טל הפלינג: עלה הנושא של חוק הריכוזיות שהוא חלק מהבחינה כולה.

טל הפלינג: אנחנו לא חירטטנו לכאן או לכאן, אנחנו בעיצומן של בדיקות.

יעקב מרגי: לפי מה שאמר ברוך, גם חוק הריכוזיות לא מונע ממנו להיות בעל שליטה.

טל הפלינג: לא אמרנו אמירה כזאת.

יעקב מרגי: ברוך אמר.

ברוך לוברט: ממש לא.

ברוך לוברט: כחלק מהבחינה של הדברים שאנחנו בוחנים חובה עלינו לבחון גם את הוראות חוק הריכוזיות.

אלכס קושניר: איזה עוד דברים אתם צריכים לבדוק?

ברוך לוברט: ככל שהוראות חוק הריכוזיות לא יאפשרו את מתן ההיתר, אסור לנו לתת את ההיתר, אנחנו לא נוכל לתת את ההיתר, אבל גם הנושא הזה בבחינה.

אלכס קושניר: יש פה איזה מאזן אימה בין שתי קבוצות - בין קבוצת כלל לבין קבוצת אקירוב.

אלכס קושניר: יש פה רכישה צולבת של מניות.

אלכס קושניר: אין שום ספק שהדבר הזה חייב לעמוד לנגד עיניכם כשאתם בוחנים מתן היתר לקבוצת אלרוב להשתלט על כלל ביטוח.

אלכס קושניר: כלל ביטוח זה גוף מוסדי שהכסף של הציבור מושקע בו.

טל הפלינג: גם המידע הזה הוא מידע שמונח בפנינו, מידע שאנחנו רואים ומקבלים בצורה מוסמכת מזה שמוסמך למסור את מה שצריך למסור בדבר הזה.

טל הפלינג: זה נכון שגוף מוסדי זה חברה ציבורית שיש לה מניות, שיש לה החזקות צולבות, אבל יש לו מבנה תאגידי שונה מכל חברה ציבורית אחרת.

טל הפלינג: מתחת לאסיפת בעלי המניות והדירקטוריון למנכ"ל יש גוף שקוראים לו חטיבת ההשקעות שלצידה עומדת ועדת השקעות העמיתים.

טל הפלינג: זו ועדת השקעות שכבר היום יש לה משקל של דירקטורים חיצוניים מאוד כבד, שהם אלה שנותנים את הטון באיך מתנהלים עם אותן מניות המונפקות עבור הציבור.

יעקב מרגי: עדיין אני סומך עליכם יותר מוועדת ההשקעות שלהם.

טל הפלינג: אנחנו רוצים להגביר את העצמאות של ועדת השקעות העמיתים, כדי שגם אם חס וחלילה קרה מקרה ומישהו הפעיל לחצים תאגידיים מלמעלה על החברה, לא משנה אם אלה לחצים מותרים או אסורים, ואני לא נכנסת כרגע לפרשנות של דיני חברות מה מותר ומה אסור לעשות, חובת הנאמנות הגבוהה של הגוף על כספי העמיתים והחוסכים, שזה כולנו, תהיה כמה שיותר מנותקת מהאינטרסים של בעל השליטה בגוף המוסדי.

טל הפלינג: זה מהלך שאנחנו רוצים לקדם בתקופת הקרובה.

טל הפלינג: אנחנו כולנו מבינים מתוך הדיון הזה כמה חשוב שכמה שיותר ניתוק יחול בין אותם קולות מלמעלה, מההנהלה של התאגיד עצמו, לבין מי שמתעסק בכספי העמיתים.

טל הפלינג: גם על המקום הזה אנחנו חושבים ונותנים את הדעת.

טל הפלינג: אנחנו רוצים שיהיה כמה שיותר ניתוק בין מי ששולט בגוף המוסדי לבין מי שדה פקטו מחליט איך מתנהלים הכספים, זאת כדי למנוע לחצים כאלה ואחרים.

נעמה לזימי: מה הצעדים שאתם הולכים לעשות?

טל הפלינג: כבר היום יש לוועדה הזאת רמת עצמאות גבוהה לפי החוק, שאנחנו הולכים להגביר אותה בקרוב.

יעקב מרגי: השקעות צולבות זה דבר שאתם חיים איתו טוב, בשלום?

אלכס קושניר: רכישות צולבות, לא השקעות צולבות.

טל הפלינג: אם אני אסתכל לרוחב על כל החוקים של הרגולציה הפיננסית, אני אוכל לראות שיש להם איסורים ויש להם היתרים - מדיני תחרות, דרך דיני ניירות ערך, דרך דיני חברות, דרך דינים מוסדיים.

טל הפלינג: כל אחד מאיתנו, מהרגולטורים הפיננסיים, נוגע בזה בכובע שלו.

טל הפלינג: גם יש להם השפעות שאחד אחר כך תובע את השני.

טל הפלינג: האם הדבר פסול או לא פסול, זה לא הדבר שאנחנו רוצים לדבר עליו כאן.

טל הפלינג: זה משהו שידוע לנו, הובא בפנינו, הובאו בפנינו ראיות.

טל הפלינג: אנחנו לא פועלים משמועות, אנחנו לא יכולים כנציגי ציבור וכפקידי ממשל לפעול משמועות.

טל הפלינג: דמיינו מצב שמישהו רוצה לקנות חברה ומי שיושב על כיסאו של הממונה הוא חבר של אותו אחד, או לחלופין מאוד עוין אותו, והוא יחליט לפי שיקול דעתו הפתוח והבלתי מובנה בעד או נגד.

נעמה לזימי: אנחנו לא שם.

נעמה לזימי: אנחנו דיברנו על מצב מפוקפק, על היותו טייקון.

נעמה לזימי: דיברנו על חוק הריכוזיות, על נכסים ריאליים ונכסים פיננסים, על ההתנגדות של רשות לניירות ערך, על איך שזה יוצר פירמידה שאתם ממש מאשרים את זה.

אלכס קושניר: הם עוד לא מאשרים את זה.

נעמה לזימי: זה נשמע שהם מאשרים את זה.

אלכס קושניר: הם אומרים שהם בוחנים את זה.

נעמה לזימי: נשמע שהם מאוד אוהדים את הסיטואציה.

אלכס קושניר: לא, ממש לא, אני לא שומע את זה ככה.

טל הפלינג: רשות שוק ההון התמודדה עם בקשות רישוי מורכבות לא רק בקדנציה של הממונה הזה, גם בקדנציות קודמות של גורמים שביקשו לקנות שליטה בגופים מוסדיים מכל קצוי תבל וקצוי הקשת, והסוגיות האלו נבחנו פעם אחר פעם בכובד ראש.

טל הפלינג: היו מקומות שבהם הבחינות נעצרו בשלבים כאלה ואחרים, אבל זה אף פעם לא דבר שנעשה בקלות ראש.

טל הפלינג: אנחנו, אנשי המקצועי, מבינים שבחוק של הכנסת שמדבר על פנסיה חובה לאזרחים, מתן הכוח למישהו לשלוט בהר כסף שהולך ומתעצם הוא מתן כוח סופר דרמטי.

טל הפלינג: אסור לנו גם להגיד: "אנחנו לא דנים בבקשה לגופה", כי גם זו הפעלת שיקול דעת שרירותית.

טל הפלינג: חבר הכנסת מרגי, כרכת בכריכה אחת את יציבות הגופים המוסדיים ויציבות הבנקים.

יעקב מרגי: ככה אני רואה את זה.

יעקב מרגי: זו השקפת עולמי מתוך הפרקטיקה.

טל הפלינג: יש הבדל דיסיפלינרי בין הפיקוח על יציבות של בנק לבין פיקוח על יציבות של חברת ביטוח וגוף מוסדי.

טל הפלינג: בבנק הציבור מפקיד את הפיקדונות שלו וכנגד זה הם ניתנים כהלוואות.

טל הפלינג: יכול להיות יום פקודה שבו כל הציבור מבקש למשוך את הכסף.

טל הפלינג: הפיקוח היציבותי על מבטח שונה בתכלית.

טל הפלינג: מה שאנחנו רוצים תמיד להבטיח במבטח זה שביום פקודה, בהינתן שחלילה כל הקטסטרופות קרו לכל הלקוחות, למבטח יהיה מספיק הון כדי לשלם את כל הפרמיות.

טל הפלינג: לא יכול להיות מצב שההגנה על היציבות מונעת תחרות מול הלקוחות.

טל הפלינג: בעולם הפנסיה והיציבות צריך להבדיל בין הסוגיה שבה יש חברה שמנהלת את הפנסיה, שאנחנו רוצים שהיא תעבוד בצורה יעילה ובטוחה מבחינת סייבר, שאנחנו רוצים שתהיה בה המשכיות עסקית והיא תהיה יציבה פיננסית, לבין כספי הפנסיה עצמם שמנוהלים על ידה בנאמנות.

טל הפלינג: אי אפשר לכרוך את כל הדבר הזה ביחד, אי אפשר להגיד שכל הרגולטורים הפיננסיים רואים את היציבות ורק אחר כך רואים את הצרכנים.

טל הפלינג: נכון ששני הגופים תמיד מערבים את הצרכן ואת היציבות, אבל צורות העבודה הן שונות בינינו לבין הפיקוח על הבנקים בצורה משמעותית.

עופר כסיף: אני יודע שיש ויכוח, ותקנו אותו אם אני טועה, אם בכלל נכון להתייחס לאלרוב כאל נכס ריאלי משמעותי.

עופר כסיף: אני נתקלתי בזה שיש מחלוקות לגבי זה, אבל אני שם את זה רגע בצד.

עופר כסיף: יש שאלה אחרת שעלתה לגבי הנפוטיזם כשמדובר על אקירוב, ואנחנו יודעים על מה מדובר.

עופר כסיף: אנחנו יודעים על הניסיון שלו להכניס את אחד מבניו לנושא של חברת הביטוח, למרות שאין לו שום ניסיון בנושא, ואנחנו יודעים שכאשר הוא ניסה להכניס את ג'ורג'י, הבן שלו, לעסקת מלונות, לרשת מלונות לוקה, מי שהתנגד לזה אז היו יורם נווה ודורי, שניהם מחברת כלל.

עופר כסיף: כתוצאה מזה אקירוב ניסה לפטר אותם, ניסה להעיף אותם מתפקידיהם.

עופר כסיף: אם אנחנו יודעים על הרקע הספציפי הזה של אותו אדם שכבר בחש כדי להעיף את בעלי התפקידים בכלל - -

נעמה לזימי: שאגב, אלה לא שמועות, אלה עובדות.

עופר כסיף: לגמרי, זו רק עובדה, אני לא מדבר על תיאוריה.

עופר כסיף: האם נכון, לשיטתכם, לתת לאדם שכבר בחש וניסה להעיף מתפקידיהם אנשים בכלל משום שהם לא הסכימו ליישר קו עם הנפוטיזם שלו עוד יותר כוח באותה חברה?

עופר כסיף: אני חושב שהתשובה ברורה מאליה.

יעקב מרגי: הם יאמרו לך שזאת גם סוגיה שנבחנת.

טל הפלינג: את הפרטים הספציפיים של הבקשה הספציפית מפאת כל חובות הסודיות וכן הלאה אנחנו לא יכולים לתת.

אלכס קושניר: אתם יכולים לתת לנו לוח זמנים?

עופר כסיף: זה לא רציני.

עופר כסיף: זה לא נותן לנו מענה כדי שנוכל לדרוש מכם דברים מסוימים.

נעמה לזימי: נניח שעכשיו רשות שוק ההון, ואני מקווה להתבדות, הולכים לאשר את הדבר הזה ולהביא אותו, מה הכלים שלנו כדי למנוע את זה חוץ מהדיון הזה?

נעמה לזימי: אני קצת בחוסר אונים פה.

נעמה לזימי: מה אנחנו יכולים לעשות מולכם כשאתם עלולים למעול בתפקידכם ולפגוע בפנסיות של כולנו, של הציבור?

יעקב מרגי: תתלשי שיערות מעכשיו.

נעמה לזימי: אסור לנו לאשר את זה.

נעמה לזימי: מה אנחנו יכולים לעשות?

אלכס קושניר: שינוי חקיקה.

יעקב מרגי: עתירה, צו ביניים ושינוי חקיקה.

נעמה לזימי: נדמה לי ששומרי הסף, שעובדי הציבור ישנים בעמידה במכוון, ואני מקווה מאוד להתבדות.

נעמה לזימי: אני הראשונה להתנצל אם אני טועה.

נעמה לזימי: נדמה לי שיש פה מצב לא סביר שאתם מודעים אליו שהולך לקרות.

נעמה לזימי: אתם מדברים על שמועות.

נעמה לזימי: זה כאילו שאנחנו שמענו משהו בתקשורת ושאתם, אנשי המקצוע, פועלים כמו שצריך ולא יוצרים פה שום פירמידה ושום ריכוזיות.

נעמה לזימי: המצב הוא הפוך - אנחנו שומרי הסף.

נעמה לזימי: יש פה מי שמועלים בתפקידם, לכן אנחנו חייבים להתריע על זה ולראות.

אלכס קושניר: אני לא מוכן לשיח הזה.

נעמה לזימי: לכאורה.

אלכס קושניר: גם לא לכאורה.

אלכס קושניר: הם בוחנים את זה.

נעמה לזימי: אני מאחלת לעצמי להתנצל על הדברים האלה.

אלכס קושניר: תשאירי את האמירה הזאת אחרי התוצאה.

נעמה לזימי: אני לא רוצה להיות אחרי התוצאה.

נעמה לזימי: אני לא רוצה להגיד "אמרתי לכם", אני לא רוצה שהציבור יעמוד במצב הזה.

נעמה לזימי: אנחנו יודעים טוב מאוד מה עתיד לקרות.

נעמה לזימי: ראינו את זה עם אי.

נעמה לזימי: די.

נעמה לזימי: בי, עם דנקנר, עם בנק פועלים, עם פישמן.

נעמה לזימי: למה צריך לראות את זה שוב?

עופר כסיף: עם כיל.

נעמה לזימי: אני מאוד מקווה שתעשו את תפקידכם.

יעקב מרגי: כשאמרתי שמשה ברקת נמצא בניגוד עניינים, לא התכוונתי שהוא אישית נמצא בניגוד עניינים, התכוונתי שהגדרת התפקיד שלו מכוח החוק, הגדרת התפקיד של הממונה על התחרות ושל המפקח על הבנקים היא בעייתית.

יעקב מרגי: זאת השקפת עולמי הכלכלית.

יעקב מרגי: אני חושב שהיה צריך להקים גוף כמעין נציב דורות הבאים בסוגיה הזאת שבאמת יבחן את האינטרסים שלנו.

יעקב מרגי: מאיפה בא חוסר האמון שלי?

יעקב מרגי: מאיך שאנחנו רואים ששוק ההון מתנהל, מאיך שהאוצר מנהל את הקטע של ההשקעות והחסכונות, מכך שהגירעונות של קופות הפנסיה באות על חשבון הפנסיונר העתידי.

יעקב מרגי: הכי קל זה להכניס את היד לכיס החוסך.

יעקב מרגי: כשאומרים לי "המשק והחוסך" אני מבין איפה הדגש.

יעקב מרגי: אני לא רואה כדבר של גנאי מישהו שהצליח כלכלית, אני לא איזה אדם שקם בבוקר ומחפש איזה טייקון למשוך.

יעקב מרגי: הפוך - אני מפרגן לו, והלוואי וירבו כמותו, רק אני יודע כמחוקק ותיק, כמי שהיה בממשלה, כמי שהיה יושב ראש של כמה ועדות, שאנחנו חייבים בפיקוח ובקרה.

יעקב מרגי: מדובר פה בבן אדם חזק מאוד שמחובר לראשי השלטון, שמחובר להרבה מפלגות, שהוא תורם סדרתי להרבה מפלגות.

יעקב מרגי: יכול להיות שאין כלום, אבל לכפור בזה שאני כחבר כנסת בכלל מתערב?

אלכס קושניר: הוא לא אמר את זה ככה.

יעקב מרגי: הוא אמר את זה, הוא אמר "אל תתערבו".

אלכס קושניר: הוא אחר כך חזר בו.

יעקב מרגי: הוא לא חזר בו.

יעקב מרגי: משם החשש שלי.

לינור דויטש: אני רוצה לברך על הדיון החשוב הזה.

לינור דויטש: תודה, מרגי, שיזמת אותו, ותודה לח"כים שמשתתפים בו.

לינור דויטש: גם אם אין סמכות בחוק לכנסת להתערב פה, עצם העובדה שהמחוקק בא ואומר: "זה חשוב לי, אני דואג לכספי הפנסיה של הציבור", זה כבר שם את העין הציבורית של המקום הזה, שזה דבר חשוב ביותר.

לינור דויטש: עם כל הכבוד לשיקול הדעת המקצועי של הרגולטור, שאף אחד לא מפקפק בו, יש כאן נקודות שחשוב להבהיר בהתייחס לדברים שאמרו פה הממונה על רשות שוק ההון והיועצת הבכירה שלו.

לינור דויטש: שמענו את ברקת אומר "תסמכו על הרגולטור המקצועי".

לינור דויטש: זה לא אישי, כמו שאמר מרגי, וזה לא קשור לברקת, אבל מה לעשות שגם אנחנו יודעים להסתכל אחורה ולראות שעודד שריג, זה שקדם לסלינגר בתפקיד, נתן היתר שליטה לשלמה אליהו במגדל, ואחר כך הפך להיות יושב-ראש מגדל כמה שנים אחר כך.

לינור דויטש: מותר לנו לפקפק ולעשות דיון ציבורי בשיקול הדעת של הרגולטור, כי ההיסטוריה מוכיחה שצריך.

לינור דויטש: התפקיד של הח"כים הוא בדיוק לדאוג לכספי הפנסיות של הציבור.

לינור דויטש: לגבי הנושא של ועדת ההשקעות שאמרה היועצת של ברקת, אנחנו שומעים על התקנות של ועדת ההשקעות מהרגע שנכנסתם לתפקיד.

לינור דויטש: הייתה טיוטה מהימים של סלינגר.

לינור דויטש: איך שנכנסתם לתפקיד, מהפגישה המקדימה איתכם אמרנו: "בואו, תביאו את התקנות שמפרידות את ועדת ההשקעות".

לינור דויטש: להגיד "אנחנו סומכים על ועדת ההשקעות" - סליחה, תרשו לי לצחוק.

לינור דויטש: יש לנו אל מול העיניים את מגדל, את זה ששלמה אליהו עושה קרקס ממה שקורה שם והרגולטור לא מצליח לשלוט במה שהוא עושה שם.

לינור דויטש: יש לנו דוגמה חיה מול העיניים מה קורה וכמה חסר אונים הרגולטור.

לינור דויטש: לבוא ולהגיד "ועדת ההשקעות" זה לעג לרש.

לינור דויטש: בואו תביאו את התקנות שמחזקות את ועדת ההשקעות, שמפרידות אותה מבעל השליטה.

לינור דויטש: כרגע זה לא המצב.

לינור דויטש: תביאו ואז נדבר על כל השאר.

לינור דויטש: במצב הנוכחי שבו אין ועדת השקעות מופרדת באמת ובעל השליטה בוחש על ימין ושמאל, כשאנחנו רואים את מגדל מול העיניים, זה לא מספיק לבוא ולהגיד מיליון מילים יפות, צריך לבוא ולהגיד "לא".

לינור דויטש: לרגולטור יש סמכות בחוק לשקול בשיקול דעתו סעיף מאוד חשוב שהמחוקק הגדיר, הסעיף של נאמנות ויושרה.

לינור דויטש: כשהמחוקק הגדיר בחוק שהוא נותן גישה לכספי הפנסיות של הציבור, שאלה כספים של עובדות הניקיון, המאבטחים, השומרים, הוא ידע שמי שצריך להתעסק בזה צריך להיות אדם ישר כמו פלס.

לינור דויטש: בוא נדבר שנייה על אלפרד אקירוב, טייקון הנדל"ן וההון שלטון שאפילו לא מתבייש בזה שהוא הון שלטון.

לינור דויטש: הוא מתגאה בכך, הוא משוויץ בזה שהוא תורם כסף למפלגות, הוא משוויץ בחיכוך שלו עם מקבלי ההחלטות.

לינור דויטש: אנחנו רואים את הבן אדם הזה, שיש לו כבר רקורד מאוד בעייתי - דוח מבקר המדינה על ההתנהלות שלו באוניברסיטת תל-אביב, דוח של שופט עליון, של דנציגר, על ההתנהלות שלו בכלל.

לינור דויטש: כשלאלרוב היו רק 5% בכלל הוא כבר התנהל בצורה שמעוררת חשש כבד לניגוד עניינים.

לינור דויטש: ציטוט מהדוח של השופט דנציגר: "מקרה אלרוב משקף אירוע בעייתי בלשון המעטה".

לינור דויטש: אנחנו יודעים על עסקאות ניגודי עיניים של הבן שלו, של ג'ורג'י, שאותו הוא מייעד לרשת.

לינור דויטש: אקירוב, שייבדה לחיים ארוכים, הוא בן 81, אמר באופן גלוי בתקשורת שהוא מייעד את הניהול לבנו ג'ורג'י, כשאנחנו יודעים שיש מולו תביעה נגזרת ועומדת על הסיפור שהוא נתן כסף ללוקה, חברה ציבורית, עסקת ניגודי עניינים שלא עברה אישור כדין של כל מה שאמור להיות עסקת בעלי מניות.

לינור דויטש: אלו רק שתי דוגמאות מתוך שורה מאוד מאוד ארוכה של אירועים מאוד בעיתיים.

לינור דויטש: הזכירה פה חברת הכנסת לזימי את העובדה שזה נוגד, כפי שאמרה רשות ניירות ערך, את חוק הריכוזיות.

לינור דויטש: אנחנו רואים שלל סיבות על למה להגיד "לא", וזו הסמכות של הממונה להגיד: "סליחה, אתה לא עומד בסעיף הזה, לכן עם כל הכבוד וכל האהבה אנחנו לא נותנים לך אישור".

לינור דויטש: כלל ביטוח מנהלת 260 מיליארד שקל של נכסי ציבור.

לינור דויטש: אקירוב מנסה להשתלט עליהם עם אחד וחצי מיליארד שקל בלבד.

לינור דויטש: מאיפה הוא מביא אותם?

לינור דויטש: מכספי הפנסיות של הציבור.

לינור דויטש: זה נשמע לכם מוכר, כי כבר היינו בסרט הזה עם דנקנר, היינו עם תשובה.

לינור דויטש: אנחנו מכירים את הסרט הזה שלוקחים את הכסף שלנו בשביל להשתלט על הכסף שלנו ועוד אחר כך עושים לנו תספורת.

לינור דויטש: המנקות והמאבטחים משלמים על התספורות האלו של הטייקונים.

לינור דויטש: מרגי נלחם כדי להפריד את חוק הריכוזיות, כדי לפרק את הטייקונים, כדי לפרק את הפירמידות.

לינור דויטש: מה זו בכלל האפשרות של לאשר לאקירוב?

לינור דויטש: זה לבוא ולהגיד: "בואו נחזור לעידן הטייקונים.

לינור דויטש: עבר מספיק זמן מהמחאה החברתית, אפשר לחזור למה שהיה הוא שיהיה, ניתן לך את היתר השליטה, קח את כספי הפנסיה של הציבור".

לינור דויטש: זו לא רק כתובת על הקיר, זו כתובת בערה של הצופים.

לינור דויטש: אם ראינו מה הם עשו עם 5%, תארו לעצמכם מה הם יעשו עם 15%, מה הם יעשו עם היתר שליטה.

לינור דויטש: זה ברור שכספי הפנסיה של הציבור ישרתו מטרות שאינן כשרות על חשבוננו.

לינור דויטש: העברנו מכתבים עם עשרות עמודים שמסבירים משפטית למה אסור לכם לאשר את זה.

לינור דויטש: אין לברקת דבר אחר לעשות מאשר להגיד "לא".

לינור דויטש: ברקת, אל תיתן לזה לקרות במשמרת שלך.

לינור דויטש: תגייסו את מה שאתם צריכים, קחו את הזמן, אבל תגידו בסוף "לא", כי זאת התשובה היחידה שיכולה לקרות.

יואב גלנט: באתי היום כדי להשמיע את הקול של דור העתיד, של הציבור הצעיר שרק עכשיו מתחיל לחסוך לפנסיה.

יואב גלנט: אנחנו מודאגים לגבי הסוגיה הזאת של ההשתלטות של אקירוב על חברת כלל ביטוח.

יואב גלנט: חברי הכנסת ציינו פה מקודם את הסיפור של ההפרדה בין העסקים הריאליים לעסקים הפיננסים.

יואב גלנט: כנראה שיש לקונה בחוק הריכוזיות, כיוון שחלק מהחוב של אקירוב נמצא בחו"ל.

יואב גלנט: כאן המחוקק יכול להתערב כדי לשנות את הסיפור הזה.

יואב גלנט: אסור בתכלית האיסור שבגלל שלאקירוב יש עסקי נדל"ן איפה שהוא הכסף הפנסיוני של עמיתי כלל ביטוח יושקע בדרך לא דרך בעסקים שלו.

יואב גלנט: זה ממש אסור שיקרה.

יואב גלנט: מבחינת פירמידת שליטה, כמו שכבר הוזכר פה, הרשות לניירות ערך אמרה במפורש, לכן נראה לי שמן הראוי שגם רשות שוק ההון תגיד.

יואב גלנט: אסור שבקונסטלציה הנוכחית תהיה פירמידה של שליטה בחברות ציבוריות, זה דבר מנוגד לחוק במפורש.

יואב גלנט: היה יותר טוב שנשמע את זה מוקדם מאשר מאוחר.

יואב גלנט: לינור ציינה פה מיליארד וחצי.

יואב גלנט: 600 מיליון שקל שאלפרד אקירוב יוציא מכספו האישי יאפשר לו לשלוט ב-250 מיליארד שקל של כספי ציבור, שזה בעצם רבע אחוז, חצי אחוז, משהו מאוד מגוחך.

יואב גלנט: השליטה הממונפת הזאת הייתה אמורה להימנע בעזרת חוק הריכוזיות.

יואב גלנט: יש כאן השפעה על אוירה ציבורית ומהלכים עתידיים.

יואב גלנט: אם הדבר הזה יאושר, זה יהיה כמו הסיפור של הטייקונים שכבר התמודדנו איתם - פישמן, דנקנר.

יואב גלנט: אנחנו לא יכולים לטעות בזה שוב, אנחנו לא יכולים להפקיר שוב את הכספים של הציבור.

יעקב מרגי: ציבור החוסכים יצביע ברגליים ויעבור לקבוצות אחרות.

יואב גלנט: אני רוצה להאמין שכן.

יעקב מרגי: אם לא יהיה אמון, הם יעזבו את כלל ויעברו לקבוצות אחרות.

יואב גלנט: אני רוצה להגיד תודה לכל חברי וחברות הכנסת שיזמו את הדיון הזה, אם זאת נעמה לזימי, אם זה יעקב מרגי, אם זה יו"ר הוועדה קושניר.

יואב גלנט: אנחנו דורשים מכם לקחת אחריות על העתיד הפיננסי של הצעירים ושל כלל האזרחים במדינת ישראל.

יואב גלנט: אנחנו מברכים מאוד על הדיון הזה.

נעמה לזימי: בזמן שאומרים על הצעירים שהם מפונקים, יש פה דור שפשוט גדל כשהכל מופרט, מיובש, בלי שום אופק כלכלי, בלי כלום, וזה רק בגלל רשויות שמעלו בתפקידן, בגלל אנשים שמעלו בתפקידם לאורך שנים.

נעמה לזימי: קם פה דור שאומר: "לא עוד, אנחנו דואגים לחיים שלנו, לזה שיהיה פה אופק לשאוף אליו".

נעמה לזימי: תסתכלו על מה לאורך שנים השאירו לנו.

נעמה לזימי: לא השאירו לנו כלום.

נעמה לזימי: לא בריאות כמו שצריך, לא אפשרות לרכוש דירה, לא פנסיה.

נעמה לזימי: ולמה?

נעמה לזימי: רק בגלל כל ההתנהלות הזאת של קליקה ואליטה שתמיד דאגה לעצמה.

אלכס קושניר: אנחנו פה בשביל לשנות.

נעמה לזימי: אני מאוד מקווה.

יואב גלנט: אנחנו רוצים למנוע את הטעויות שקרו בשנים האחרונות שהציבור משלם עליהן ביוקר.

יואב גלנט: אנחנו מבקשים מהממונה על שוק ההון לשקול בכובד ראש ולדחות את בקשתו של אקירוב להפוך לבעל שליטה בכלל ביטוח.

יואב גלנט: בימים אלה מתכנסת ועדה ציבורית שבוחנת את המבנה של הרגולציה הפיננסית, שזה גם נושא שעלה פה, ואנחנו נשמח, למרות שאין חברי כנסת שיושבים בה, למעורבות של נבחרי ציבור.

יואב גלנט: אנחנו הולכים להיות מעורבים בה.

אריאל ברזילי: אני חושב שזה דיון מאוד חשוב.

אריאל ברזילי: אני מברך את החברים ששאלו שאלות חשובות מאוד, רק אני מאוד מוטרד מהתשובות של הרשות לשאלות.

אריאל ברזילי: חלק מהשאלות הן שאלות שאנחנו הפנינו בעצמנו ולא קיבלנו עליהן תשובות.

אריאל ברזילי: אני מאוד מוטרד מהכוונה של הרשות לתת היתר שליטה.

אלכס קושניר: מאיפה אתה מביא את זה?

אריאל ברזילי: חבר הכנסת כסיף הציג את עסקת לוקה ודיבר עליה כאיזה שהוא פרמטר שצריך למנוע מלתת את היתר השליטה הזה.

אריאל ברזילי: כשנתנו את היתר ההחזקה, עסקת לוקה כבר קרתה, מה שאומר שהרשות מכירה את האירוע הזה והחליטה, למרות שהיא מכירה אותו, בכל זאת לתת את היתר ההחזקה הזה.

נעמה לזימי: לא משמועות.

אריאל ברזילי: לא משמועות, היא מכירה את האירוע הזה.

אריאל ברזילי: השאלה האמיתית שהרשות צריכה לשאול את עצמה, זה מה הסיבה לתת את היתר השליטה לאקירוב.

אריאל ברזילי: אין שום סיבה לתת את היתר השליטה, משום שזה לא פותר שום בעיה.

אריאל ברזילי: לתת את היתר השליטה ואחר כך לחוקק כל מיני תקנות או למצוא את כל הדרכים בשביל לפתור את הבעיה, זה פשוט ללכת עקום לגמרי.

אלכס קושניר: משה ברקת, התייחסות בבקשה.

משה ברקת: אני רוצה להודות לכם על הדיון הזה.

משה ברקת: באתי לתפקיד ציבורי, באתי להתנדב, אני בא לעשות עבור הציבור.

משה ברקת: לדעתי הבחור הצעיר שדיבר פה לא מודע למה שאנחנו עושים עבור צעירים.

משה ברקת: אנחנו עובדים בשביל הדור הצעיר שנמצא כאן.

משה ברקת: חלק מהדברים כבר הופנו אלינו - לובי 99 וכך הלאה.

משה ברקת: אני שמח מאוד שהכנסת מכירה בערך של התפקיד של המפקח, בתפקיד של הרגולטור של רשות שוק ההון.

משה ברקת: אנחנו עובדים בהרבה נושאים שרלוונטיים לציבור, לכן פעם אחר פעם אנחנו מגיעים ורוצים לשמוע את מי שמייצג את הציבור.

משה ברקת: אנחנו שמחים לשמוע את לובי 99.

משה ברקת: אפילו אדם מתוך צדק פיננסי שמנו בתוך ועדה שבאה לבחון את הדברים.

משה ברקת: אנחנו קשובים למה שחושב הציבור, למה שחושבים האנשים שמייצגים את הציבור, אבל בסופו של דבר אנחנו חייבים לעשות את העבודה המקצועית שלנו.

משה ברקת: אנחנו לא נבחרי ציבור, אנחנו אנשים שצריכים לעשות עבודה מקצועית.

יעקב מרגי: תן לנו תשובות.

יעקב מרגי: אתה חצי שעה מחנך אותנו, מטיף לנו מוסר.

משה ברקת: נמצאים פה האנשים שלי, הסגל המקצועי.

משה ברקת: אני סומך על הסגל המקצועי שלי.

משה ברקת: אני מקבל החלטות על בסיס עבודה מקצועית שנעשתה.

משה ברקת: כאשר העבודה הזאת תסתיים אתם תראו את הפירות של העבודה הזאת.

משה ברקת: אנחנו ניקח בחשבון את כל מה שנאמר פה.

אלכס קושניר: תודה, חבר הכנסת מרגי, שהעלית את הסוגיה הזאת, באמת סוגיה חשובה שמרימה לנו הרבה מאוד דגלים אדומים בהקשר לעסקה הזאת - גם העבר שהיה, גם הרכישות הצולבות, גם שוק הריכוזיות.

אלכס קושניר: למרות שהעסקות של אלרוב הן בחו"ל בכל זאת כדאי שתשקלו את כל הדברים האלה.

אלכס קושניר: אני לא מקבל את האמירות על כך שהם מועלים בתפקידם.

יעקב מרגי: לא אמרתי שמועלים.

אלכס קושניר: אני לא מקבל את האמירות האלו.

אלכס קושניר: אני סומך על כך שרשות שוק ההון בראשותו של ד"ר משה ברקת יעשו את העבודה, אני רק מבקש ודורש מכם להתייחס באופן רציני גם להיסטוריה, גם לרשות שכבר נתתם להחזקה בכלל ביטוח ומה קרה אחר כך, גם לנושאים שהועלו פה גם על ידי לובי 99, על ידי התנועה לאיכות השלטון ועל ידי ישראל 2050.

אלכס קושניר: תשקלו את זה בכובד ראש, כי מדובר ב-260 מיליארד שקל כספי חוסכים.

אלכס קושניר: אני בטוח שתפעלו לפי החוק ותקבלו את ההחלטה הנכונה.

אלכס קושניר: אני מברך אותך, משה, על כך שהחלטתם לעדכן את הריבית התחשיבית בפנסיות בעקבות המהלך שעשינו בדיונים על חוק התקציב בהם החלפנו את מנגנון האג"ח המיועדות למנגנון הבטחת התשואה.

אלכס קושניר: אני חייב לומר שהנושא הזה הועלה על ידי חברת הכנסת לזימי שפנתה אלי בנושא הזה.

אלכס קושניר: אני פניתי אליך, ישבנו ודיברנו.

אלכס קושניר: אני מבקש ממך, אדוני, שנקבע פגישה משותפת אני, אתה וחברת הכנסת לזימי, על מנת שתוכלו להסביר לנו את כל השיקולים ששקלתם, להסביר לנו איך הגעתם להעלאה של 1.2%.

אלכס קושניר: יש כאלה הטוענים שהעלייה צריכה להיות יותר גבוהה.

אלכס קושניר: אני חייב לומר שזה מהלך מבורך וכל הכבוד שנעניתם לבקשתנו.

אלכס קושניר: זאת לא הייתה הבקשה לי, מי שיזם את זה הייתה חברת הכנסת לזימי.

אלכס קושניר: אני אשמח אם נוכל לקיים פגישת עבודה על הנושא הזה.

משה ברקת: בשמחה רבה.

אלכס קושניר: תודה רבה, הישיבה נעולה.